b'\n_START_ARTICLE_\nKerrostus\n_START_PARAGRAPH_\nKerrostus (engl. overlaying) on tietokoneissa ennen virtuaalimuistin laajamittaista k\xc3\xa4ytt\xc3\xb6\xc3\xb6nottoa k\xc3\xa4yt\xc3\xb6ss\xc3\xa4 ollut menetelm\xc3\xa4 suurien ohjelmien ajamiseksi._NEWLINE_Ennen virtuaalimuistia tietokoneiden fyysinen muisti eli muistiavaruus oli usein suurempi kuin suorittimen viittauskyky eli osoiteavaruus. Suuret ohjelmat eiv\xc3\xa4t mahtuneet suhteellisen pieniin osoiteavaruuksiin (usein 16 bitti\xc3\xa4), joten samat muistiosoitteet piti k\xc3\xa4ytt\xc3\xa4\xc3\xa4 useampaan kertaan. Kerrostuksessa ohjelman eri osat sijoiteltiin niin, ett\xc3\xa4 sellaiset osat, joita ei tarvittu yht\xc3\xa4 aikaa, k\xc3\xa4yttiv\xc3\xa4t samaa osaa osoiteavaruudesta ja joskus my\xc3\xb6s muistiavaruudesta._NEWLINE_Kerrostaminen vaati ohjelmiston sis\xc3\xa4isten suhteiden hyv\xc3\xa4\xc3\xa4 tuntemista, koska v\xc3\xa4\xc3\xa4r\xc3\xa4nlainen kerrostus johti joko virheeseen tai eritt\xc3\xa4in hitaaseen toimintaan. Hitaus syntyi siit\xc3\xa4, ett\xc3\xa4 tyypillisesti kerrostettava osa ohjelmaa haettiin keskusmuistiin massamuistilaitteelta. Jos kerrostusvaihtoehtoja vaihdettiin usein, t\xc3\xa4m\xc3\xa4 hidasti olennaisesti ohjelman toimintaa. Kerrostus voitiin tehd\xc3\xa4 my\xc3\xb6s niin, ett\xc3\xa4 koko ohjelma oli kerrallaan keskusmuistissa, ja ohjelmien kopioimisen asemesta muutettiin muistihallinnan rekisterien arvoja. T\xc3\xa4ll\xc3\xb6in hitausongelma hellitti selv\xc3\xa4sti, mutta virhealttius j\xc3\xa4i j\xc3\xa4ljelle. Erityisen ongelmallisia olivat kerrostetut k\xc3\xa4ytt\xc3\xb6j\xc3\xa4rjestelm\xc3\xa4ytimet, sill\xc3\xa4 virhe kerrostuksessa aiheutti varmasti k\xc3\xa4ytt\xc3\xb6j\xc3\xa4rjestelm\xc3\xa4n kaatumisen._NEWLINE_Ennen virtuaalimuistin tuloa arvioitiin jopa puolet suuren ohjelmistoprojektin ongelmista tulevan kerrostuksen k\xc3\xa4yt\xc3\xb6st\xc3\xa4. Virtuaalimuisti ratkaisee virheiden osalta kerrostuksen ongelmat. Liian pienelle keskusmuistille ei virtuaalimuistikaan voi mit\xc3\xa4\xc3\xa4n, mik\xc3\xa4 n\xc3\xa4kyy ohjelman ajon hitautena.'